Diari Oficial de la Generalitat Valenciana


Sumari del DOGV 5875, del 21-10-2008 (2008/12618)

RESOLUCIÓ d'11 de setembre de 2008, del president de l'Agència Valenciana de l'Energia, per la qual es convoquen ajudes del programa CO2TXE 2008, per a la renovació del parc de turismes de la Comunitat Valenciana en el marc del Pla d'Acció de l'Estratègia d'Estalvi i Eficiència Energètica (PAE4+), per a l'exercici 2008.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5875

Data del DOGV
:   21-10-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/12482


Data del document
:   11-09-2008

Organisme emissor
:   Agència Valenciana de l'Energia, AVEN

Tipus de document
:   Resolució

Correcció d'errades

 Descriptors 

:   * vehicle de dues rodes
    * persona física
    * persona jurídica
    * automòbil
    * suport econòmic
    * energia blana
    * vehicle no contaminant
    * ajuda pública

RESOLUCIÓ d'11 de setembre de 2008, del president de l'Agència Valenciana de l'Energia, per la qual es convoquen ajudes del programa CO2TXE 2008, per a la renovació del parc de turismes de la Comunitat Valenciana en el marc del Pla d'Acció de l'Estratègia d'Estalvi i Eficiència Energètica (PAE4+), per a l'exercici 2008. [2008/12173]  
En els últims anys, el nombre de vehicles matriculats a la Comunitat Valenciana, s'ha vist incrementat considerablement, la qual cosa ha provocat un increment del consum energètic en el sector transport. No obstant això, el consum d'energia d'estos vehicles pot reduir-se significativament, incrementant la penetració en les llars de turismes alimentats amb energies alternatives a les convencionals.   
El Reial Decret 837/2002, de 2 d'agost, va adaptar la normativa espanyola al que establix la Directiva 1999/94/CE, del Parlament Europeu, i del Consell, de 13 de desembre de 1999, que homogeneïtza el sistema d'informació referent al consum d'energia dels turismes nous, amb la intenció de facilitar al públic la possibilitat de triar els que tinguen un menor consum de combustible i menors emissions de CO2 i així induir els fabricants a adoptar mesures per a reduir el consum, i contribuir a l'objectiu general de l'ús racional dels recursos naturals. Com a mesura de suport als objectius de la directiva i del reial decret, l'Institut per a la Diversificació i l'Estalvi d'Energia (IDAE), en col·laboració amb fabricants i importadors, elabora semestralment una guia de consum de combustible i emissions de CO2 que publica en Internet a través de la seua pàgina web. En este document, a més, s'assignen una sèrie d'etiquetes als turismes que classifiquen l'eficiència energètica en una escala que va del valor A al G (de major a menor eficiència).  
Estos turismes són més eficients energèticament, no obstant això, tenen un preu superior al preu mitjà del mercat, que varia segons el tipus de tecnologia. Al contrari, el seu consum energètic al llarg de tota la seua vida útil és inferior, i per tant, l'usuari haurà d'assumir una menor despesa energètica. Així, en els casos analitzats, l'estalvi energètic obtingut permet recuperar, en part, al comprador el sobrepreu pagat durant la vida del turisme. Per a això, es considera convenient incorporar un incentiu econòmic que anime el comprador en esta decisió cap a un vehicle més eficient energèticament.  
L'Agència Valenciana de l'Energia (AVEN) creada per la Llei 8/2001, de 26 de novembre, com a entitat de dret públic, sotmesa al dret privat, té com a finalitat el desenvolupament d'actuacions en la política energètica en l'àmbit de la Comunitat Valenciana, d'acord amb les directrius generals del Govern Valencià, i és una de les funcions pròpies de l'AVEN la tramitació i la gestió d'ajudes i d'incentius financers per a fins de conservació, estalvi, diversificació, desenvolupament energètic i energies renovables. En este sentit, el conveni de col·laboració subscrit entre l'Agència Valenciana de l'Energia i l'Institut per a la Diversificació i Estalvi d'Energia de 26 de març de 2008, és el suport on es regulen els mecanismes de col·laboració per a la consecució dels objectius d'estalvi i eficiència energètica plantejats en este i reflectits en la present resolució.  
Per tot el que s'ha exposat i dins del marc jurídic establit, resolc:  
Article 1  
Objecte i àmbit  
L'objecte d'esta resolució és convocar les ajudes de l'Agència Valenciana de l'Energia per a l'exercici 2008, destinades a la modernització del parc de turismes de la Comunitat Valenciana, alimentats amb energies alternatives a les convencionals, dins del marc del Pla d'Acció 2008-2012 de l'Estratègia d'Estalvi i Eficiència Energètica a Espanya (E4) que va aprovar el Govern en el Consell de Ministres de 20 de juliol de 2007, i d'acord amb el conveni de col·laboració subscrit entre l'Agència Valenciana de l'Energia i l'Institut per a la Diversificació i Estalvi d'Energia de 26 de març de 2008.  
Este programa té la finalitat de promoure l'adquisició per part dels usuaris de vehicles turismes nous de propulsió elèctrica, híbrida, piles de combustible o alimentats per gas natural, gasos liquats del petroli, o hidrogen per mitjà de l'atorgament d'ajudes econòmiques que disminuïxen l'extracost en els vehicles alternatius en relació amb vehicles equivalents de disseny i motorització tradicional. També es podran acollir a estes ajudes els usuaris que adquirisquen motos elèctriques que complisquen amb allò que s'ha indicat en l'article 6.  
Article 2   
Beneficiaris  
1. Podran acollir-se a estes ajudes qualsevol entitat o persona física o jurídica, de naturalesa pública o privada, a excepció dels concessionaris o distribuïdors de vehicles.  
2. Els beneficiaris hauran de tindre el seu domicili, seu social o establiment de producció a la Comunitat Valenciana i els vehicles adquirits hauran d'estar localitzats en el dit territori.   
3. No podran obtindre la condició de beneficiaris els sol·licitants en què concórrega alguna de les circumstàncies previstes en l'article 13 de la Llei 38/2003, de 17 de novembre, General de Subvencions.  
Article 3   
Marc normatiu  
Les ajudes arreplegades en esta resolució es concediran d'acord amb el conveni de col·laboració subscrit entre l'Agència Valenciana de l'Energia i l'Institut per a la Diversificació i Estalvi d'Energia, de 26 de març de 2008, on es regulen els mecanismes de col·laboració que s'han considerat convenients per a aconseguir els objectius d'estalvi i eficiència energètica plantejats en este.  
Article 4   
Acumulació d'altres ajudes  
Estes ajudes no seran compatibles amb altres subvencions rebudes de l'AVEN o altres administracions públiques o ens públics o privats, per al mateix concepte.  
Article 5  
Línies pressupostàries  
Les ajudes que es regulen en esta resolució es concediran a càrrec dels pressupostos del Pla d'Acció de l'Estratègia d'Estalvi i Eficiència Energètica a Espanya 2008-2012, exercici 2008, que gestiona l'Agència Valenciana de l'Energia en la Comunitat Valenciana i la concessió de la qual està supeditada a l'existència de crèdit pressupostari adequat i suficient.  
La quantitat màxima destinada per a esta convocatòria de subvencions és de quatre-cents mil euros (400.000 €), que es finançaran a càrrec del capítol de transferències de capital del pressupost de l'Agència Valenciana de l'Energia.  
La dita quantitat global màxima, podrà ser modificada mitjançant una resolució del director de l'Agència Valenciana de l'Energia en funció del desenvolupament del pla i del pressupost disponible.  
Article 6   
Actuacions objecte de suport  
1. Serà objecte d'ajuda l'adquisició de:  
- Vehicles nous (no seran objecte de suport vehicles km 0, de gerència, etc.), bé siguen turismes o comercials de menys de 3.500 kg, de MMA, de propulsió:  
· Elèctrica a partir de bateries i híbrida (sempre que tinguen capacitat de tracció elèctrica al 100%, per mitjà de bateries i unes emissions inferiors a 140 g de CO2/km).  
· Combustió directa d'hidrogen o piles de combustible.  
· Gas natural o gasos liquats del petroli que tinguen unes emissions inferiors a 170 g de CO2/km.  
- Motos elèctriques que disposen d'una potència mínima de 10 kW amb capacitat de tracció elèctrica 100% i necessita matriculació com a turisme.  
2. Als efectes d'esta resolució s'entendrà per:  
- Turisme: qualsevol vehicle de motor de la categoria M1 definit en l'annex II de la Directiva 70/156/CEE i que corresponga a l'àmbit d'aplicació de la Directiva 80/1268/CEE. Quedaran exclosos els vehicles inclosos en l'àmbit d'aplicació de la Directiva 2002/24/CE i els vehicles especials definits en l'incís del paràgraf a) de l'apartat 1 de l'article 4 de la Directiva 70/156/CEE.  
- Turisme nou: qualsevol automòbil turisme que no haja sigut matriculat prèviament.  
Article 7  
Criteris de repartiment i quantia de la subvenció  
1. Les ajudes regulades en esta resolució s'han de concedir amb subjecció als principis de publicitat, concurrència i objectivitat, a càrrec del pressupost del Pla d'Acció de l'Estratègia d'Estalvi i Eficiència Energètica a Espanya 2008-2012, transferit a la Comunitat Valenciana i han d'estar supeditades a l'existència de crèdit adequat i suficient.  
2. La quantia d'ajuda individual per a cada vehicle és la següent:  
- Vehicles turismes de propulsió elèctrica, d'hidrogen (s'admeten en este cas els turismes bicombustibles o multicombustibles) o de piles de combustible: import màxim per vehicle de 6.000 €.  
- Vehicles turismes de propulsió híbrida: import màxim per vehicle de 2.000 €.  
- Vehicles turismes alimentats per gas natural i gasos liquats del petroli, s'admeten en estos casos els turismes bicombustibles o multicombustibles: import màxim per vehicle de 2.000 €.  
- Motos elèctriques: import màxim de 750 € per moto.  
En tot cas, tant per a l'adquisició de vehicles com per als servicis de finançament per rènting, lísing o altres arrendaments financers, les ajudes no podran superar el 15% del preu de mercat del vehicle.  
Article 8   
Procediment  
1. Procediment A:  
Per a vehicles adquirits des del dia 1 de gener de 2008 fins a la data de publicació d'esta resolució el procediment serà el següent:  
a) Els beneficiaris hauran de presentar la documentació indicada en l'article 10 d'esta resolució en la seu de l'Agència Valenciana de l'Energia a València, carrer Colom núm. 1, 4ª planta. També podran presentar-se en les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. En el cas que s'optara per presentar la sol·licitud en una oficina de Correus, haurà de fer-se en sobre obert perquè la instància siga datada i segellada per l'oficina de Correus abans de ser certificada.  
b) El termini de presentació de sol·licituds serà de 45 dies naturals comptadors a partir de l'endemà de la publicació d'esta disposició en el Diari Oficial de la Comunitat Valenciana. En tot cas, quan el dia concret de finalització del termini fóra dissabte o inhàbil en el municipi en què residira l'interessat o en la seu de l'AVEN, es considerarà inhàbil a tots els efectes i es prorrogarà al primer dia hàbil següent.   
c) Examinada la documentació aportada, si esta no reunix els requisits exigits es requerirà l'interessat perquè en un termini de 10 dies, esmene la falta o acompanye la documentació necessària amb indicació que si així no ho fera se'l tindrà per desistit de la sol·licitud.  
d) Les ajudes seran concedides mitjançant una resolució del director de l'Agència Valenciana de l'Energia i seran notificades de forma individualitzada a cada interessat.  
e) Finalment, l'AVEN abonarà al beneficiari la quantia de l'ajuda indicada en la notificació de concessió a través de transferències bancàries.  
2. Procediment B:  
Per a vehicles adquirits a partir de l'endemà de la publicació d'esta resolució fins a la data de finalització de la campanya, les ajudes es canalitzaran a través dels comerços i dels concessionaris de vehicles, segons el procediment següent:  
a) Els concessionaris/comerços que desitgen participar en el programa CO2TXE 2008 hauran d'adherir-se a la campanya i complir els compromisos establits en l'article 12 d'esta resolució, per mitjà de l'entrega en l'Agència Valenciana de l'Energia de la fitxa d'adhesió, disponible en la pàgina web de l'AVEN, i la documentació corresponent. L'adhesió podrà dur-se a terme des de l'entrada en vigor d'esta resolució fins a la data de finalització de la campanya.  
b) El comprador es dirigirà a un concessionari o comerç adherit a la campanya i triarà un vehicle, que haurà de complir amb el que establix l'article 6 d'esta resolució.  
c) Una vegada adquirit el vehicle, el comerciant procedirà a omplir en tres exemplars el formulari de sol·licitud d'ajuda, disponible en la pàgina web de l'AVEN, i s'assegurarà que és una persona resident a la Comunitat Valenciana, verificant el DNI o el certificat d'empadronament de la localitat de residència. A més el comprador haurà d'entregar la documentació que s'indica en l'article 9 segons les característiques del beneficiari. Una vegada omplit correctament, el formulari de sol·licitud d'ajuda haurà de ser firmat pel comprador i pel comerciant, i quedar-se el beneficiari amb una còpia com a justificant de l'ajuda rebuda.   
d) El comerç/concessionari adherit cobrarà el preu del vehicle i aplicarà el descompte de l'ajuda establida en l'article 7 d'esta resolució.  
e) El concessionari/comerç adherit remetrà a l'AVEN mensualment, una llista amb les sol·licituds realitzades el mes anterior, i la documentació corresponent indicada en l'article 10.   
La data límit d'entrega de documentació del concessionari/comerç a l'AVEN serà l'últim dia hàbil del mes següent al de finalització de la campanya.  
f) Examinada la documentació que s'ha d'aportar, si esta no reunix els requisits exigits es podrà requerir el beneficiari i/o concessionari perquè en un termini de 10 dies, esmene la falta o acompanye la documentació necessària amb indicació que si així no ho fera se'l tindrà per desistit de la sol·licitud.  
g) L'AVEN abonarà al comerç/concessionari adherit l'import corresponent, en el compte bancari establit a este efecte, a través de transferències bancàries.  
La data de finalització de la campanya serà el 31 de maig de 2009, o en el moment d'esgotament de la quantia econòmica assignada a esta convocatòria.  
Si esta circumstància es produïra amb anterioritat a la duració màxima mencionada, se suspendrà la concessió de les ajudes per mitjà de publicació en el DOCV.  
3. Per a comprovar que el vehicle adquirit es troba dins de termini i es pot acollir a estes ajudes, es comprovarà que la data dels documents de despesa i pagament, estan compresos dins de les dates indicades en cada un dels procediments.  
Article 9   
Documentació que ha d'entregar el comprador  
1. Els sol·licitants hauran de presentar la documentació següent:  
a) Particulars:  
- Fotocòpia del DNI. En el cas que el comprador manifeste que residix a la Comunitat Valenciana i el DNI no reflectisca esta circumstància, haurà d'acompanyar un certificat d'empadronament emés per l'òrgan corresponent.  
- Declaració jurada d'estar al corrent en les seues obligacions tributàries.  
b) Corporacions locals:  
- Còpia de la targeta d'identificació fiscal.  
- Acreditació de la representació legal del firmant de la sol·licitud d'ajuda.  
c) Empreses:  
- Fotocòpia de la targeta d'identificació fiscal, o DNI si és empresari individual.   
- Fotocòpia de l'últim rebut de l'impost sobre activitats econòmiques (IAE). En cas d'estar exempt del pagament d'este, haurà de presentar declaració jurada de la dita exempció d'acord amb la legislació vigent i còpia de la declaració censal en què aparega l'alta en l'epígraf corresponent. Per a empreses excloses de l'alta del IAE, declaració jurada de trobar-se excloses, amb indicació expressa del motiu, d'acord amb la legislació vigent.  
- Declaració jurada d'estar al corrent en les seues obligacions tributàries i davant de la Seguretat Social.  
2. Els sol·licitants d'estes ajudes hauran de presentar declaració responsable de subvencions concedides per altres administracions públiques o ens públics o privats, per al finançament del projecte objecte de sol·licitud d'ajuda per esta resolució.  
Article 10  
Documentació que ha d'entregar en l'AVEN  
1. Documentació que s'ha de presentar per aquells beneficiaris acollits al procediment A:  
a) Documentació indicada en l'article 9 segons el tipus de beneficiari.  
b) Formulari de sol·licitud d'ajuda firmat pel sol·licitant.  
c) Fotocòpia d'un extracte o certificat bancari que justifique la titularitat del compte de cobrament de l'ajuda. La titularitat del compte haurà de correspondre al sol·licitant.  
d) Fotocòpia de la targeta d'inspecció tècnica del vehicle.  
e) Fotocòpia del permís de circulació del vehicle.  
f) Duplicat o còpia de la factura de venda que haurà de complir allò que disposa el Reial Decret 1496/2003, de 28 de novembre i la resta de normativa vigent.  
g) Justificants de pagament segons s'indica en el punt 3 d'este article.  
2. Documentació que han de presentar aquells beneficiaris acollits al procediment B:  
a) Documentació indicada en l'article 9 segons el tipus de beneficiari.  
b) Formulari de sol·licitud d'ajuda firmat pel comprador i pel concessionari.  
c) Fotocòpia de la targeta d'inspecció tècnica del vehicle.  
d) Fotocòpia del permís de circulació del vehicle.  
e) Duplicat o còpia de la factura de venda que haurà de complir allò que disposa el Reial Decret 1496/2003, de 28 de novembre i la resta de normativa vigent, i reflectir com a mínim:   
- Data de venda.  
- Dades del concessionari (CIF i segell original).  
- Dades del beneficiari (nom, cognoms, DNI/CIF, domicili i telèfon de contacte).  
- Dades del vehicle venut (marca i model).  
- Desglossament del cost del vehicle, IVA i finalment, descompte realitzat depenent del tipus de vehicle segons l'article 7, en què s'especifica «Descompte Programa CO2TXE 2008».  
f) Justificants de pagament segons s'indica en el punt 3 d'este article.  
3. Justificants de pagament.  
a) Com a justificants de pagament seran vàlids els següents:  
- Si el pagament es realitza per mitjà de xec nominatiu haurà d'adjuntar-se còpia d'este xec junt amb la còpia de l'extracte bancari del beneficiari que acredite que el destinatari del pagament coincidix amb l'emissor de la factura.   
- Si el pagament es realitza mitjançant una orde de transferència, haurà d'adjuntar-se una còpia de la dita orde on aparega el concepte d'esta.   
- Si el pagament es realitza a través d'una financera vinculada al concessionari s'haurà d'adjuntar una còpia del contracte de finançament i una altra de la transferència realitzada de la financera al concessionari per l'import total finançat.  
- Per als casos on el mecanisme de finançament impedisca vincular l'ús del vehicle amb la propietat (sistemes de finançament de rènting, lísing o un altre arrendament financer), l'ajuda es destinarà a l'empresa propietària del vehicle, que haurà de justificar davant de l'administració l'aplicació d'un descompte en l'abonament del servici financer de valor igual o superior a la relació entre l'ajuda del programa i el preu franc fàbrica del vehicle. Este descompte haurà d'aplicar-se durant tota la vida del servici financer, i este serà d'un mínim de tres anys de duració, així com en el valor de l'opció de compra neta, en el cas d'efectuar-se la compra del vehicle per part de l'usuari.  
b) No seran vàlids com a justificants de pagament els rebuts emesos pel comerç/concessionari.  
Article 11   
Obligacions dels beneficiaris que adquirisquen els vehicles  
Seran obligacions del beneficiari:  
a) Respondre de la veracitat dels documents aportats.   
b) Estar al corrent de les obligacions tributàries i, si és el cas, de la Seguretat Social, per a la qual cosa hauran de firmar una declaració responsable inclosa en el formulari de sol·licitud d'ajuda, tal com s'indica en l'article 9.  
c) Mantindre durant un mínim de tres anys els vehicles adquirits.  
d) Seguir la metodologia i el procediment que indica esta resolució.  
e) Sotmetre's a les actuacions de comprovació que duga a terme l'Agència Valenciana de l'Energia, i a les actuacions de control financer que corresponen a la Intervenció General de la Generalitat i a la Sindicatura de Comptes, en relació amb les subvencions i ajudes concedides.  
Article 12   
Concessionaris/comerços: adhesions i obligacions  
1. Adhesions:  
a) Podran ser concessionaris/comerços adherits les empreses autoritzades per a la comercialització de vehicles que operen a la Comunitat Valenciana i que acrediten estar donats d'alta en el IAE.  
b) Els comerços i els concessionaris interessats a participar i a col·laborar en la campanya d'ajudes hauran de fer entrega en l'Agència Valenciana de l'Energia de la corresponent fitxa d'adhesió degudament omplida, i adjuntar els documents que s'indiquen en esta, segons el model normalitzat disponible en la pàgina web de l'AVEN.  
c) Examinada la documentació aportada, si esta no reunix els requisits exigits es requerirà el concessionari/comerç perquè en un termini de 10 dies, esmene la falta o acompanye la documentació necessària amb indicació que si així no ho fera se'l tindrà per desistit per a l'adhesió a la campanya.  
d) Els comerços i concessionaris que hagen formalitzat la seua adhesió hauran d'informar els beneficiaris de quin és el procediment per a l'adquisició de vehicles a través del Programa CO2TXE 2008.  
e) L'entrega del material necessari per al desenvolupament de la campanya d'ajudes (fitxa adhesió, sol·licitud d'ajuda, fullets, cartells, procediments, etc.) es realitzarà directament a través de l'Agència Valenciana de l'Energia.  
f) La llista dels comerços i dels concessionaris adherits es publicarà en la pàgina web de l'Agència Valenciana de l'Energia (www.aven.es).  
2. Obligacions:  
Són obligacions dels comerços/concessionaris adherits:  
a) Realitzar el descompte de l'ajuda sempre en el moment del pagament del vehicle i entregar als beneficiaris, una còpia de la sol·licitud d'ajuda com a justificant de l'ajuda rebuda, així com la factura original del vehicle adquirit on conste el descompte realitzat en concepte de l'ajuda.  
b) Comprovar que la residència del comprador es troba a la Comunitat Valenciana.  
c) Seguir la metodologia i els procediments que es definixen per al desenvolupament de la campanya, i acceptar les resolucions que en cas de dubte o litigi decidisca la comissió de control i seguiment de la campanya.  
d) Col·laborar activament en la difusió i el suport dels objectius de la campanya relatius a:  
- Donar a conéixer i difondre l'existència de vehicles alimentats amb energies alternatives a les convencionals.   
- La sensibilització cap a l'estalvi i l'eficiència energètica.  
e) Mostrar en un lloc visible el logotip de la campanya i els suports publicitaris que puguen ser facilitats per l'AVEN.  
f) Participar en les sessions de formació/comunicació que s'organitzen per part de l'AVEN o en nom seu, en les quals s'explicarà el contingut de la campanya i la finalitat d'esta.  
g) Tramitar, omplir i remetre a l'Agència Valenciana de l'Energia, els expedients d'ajudes corresponents segons les condicions que s'establixen en l'article 10 d'esta resolució.  
h) Sotmetre's a les actuacions de control que duga a terme l'Agència Valenciana de l'Energia i a les actuacions de control financer que realitzen la Intervenció General de la Generalitat i la Sindicatura de Comptes.   
Article 13   
Comissió de control i seguiment  
Es crea una comissió per a dur a terme el control i el seguiment de les ajudes previstes en esta resolució, que estarà integrada per les persones següents:  
- El cap d'Àrea d'Energia de l'Agència Valenciana de l'Energia.  
- El cap d'Àrea d'Administració de l'Agència Valenciana de l'Energia.  
Article 14   
Infraccions i sancions  
L'incompliment dels requisits que establix esta resolució i la normativa reguladora, per part dels beneficiaris, dels concessionaris o de l'Agència Valenciana de l'Energia, se sotmetrà al règim d'infraccions i sancions fixat en el títol IV de Llei 38/2003, de 17 de novembre, General de Subvencions (BOE 18.11.2003).  
DISPOSICIÓ ADDICIONAL ÚNICA  
Les ajudes arreplegades en esta resolució, a excepció d'aquelles els beneficiaris de les quals siguen particulars, entitats i institucions sense ànim de lucre que no puguen mamprendre activitats econòmiques que repercutisquen en tercers, estan sotmeses als requisits establits en el Reglament (CE) núm. 1998/2006 de la Comissió, de 15 de desembre de 2006, relatiu a l'aplicació dels articles 87 i 88 del Tractat sobre ajudes de minimis.  
Així, l'import de les ajudes no podrà fer que l'import total de les ajudes de minimis que reba el beneficiari durant un període de tres exercicis fiscals siga superior al límit de 200.000 euros, per la qual cosa es calcularà la quantia total d'ajudes atorgades en l'exercici en curs i en els dos exercicis anteriors.  
DISPOSICIÓ FINAL ÚNICA  
Es faculta el director de l'Agència Valenciana de l'Energia per a dictar les resolucions necessàries per al desenvolupament, l'eficàcia i l'execució d'esta resolució.  
Esta resolució entrarà en vigor el dia de la publicació en el Diari Oficial de la Comunitat Valenciana.  
València, 11 de setembre de 2008.- El president de l'Agència Valenciana de l'Energia: Mario Flores Lanuza.